Up-2545/06
Datum: 2007-03-08T00:00:00.000+01:00
ecli: ECLI:SI:USRS:2007:Up.2545.06
vrsta: posamični akt
zadeva: ustavna pritožba
objavljeno: Neobjavljeno | 08.03.2007
dokument: US27195
akt: Ustavna pritožba zoper sklep Višjega sodišča v Ljubljani št. III Cp 8/2006, III Cp 10/2006 in III Cp 12/2006 z dne 1. 3. 2006 v zvezi s sklepi Okrajnega sodišča v Ljubljani št. I 2004/02693, I 98/06571 in I 99/05039 vsi z dne 2. 11. 2005 in dopis Vrhovnega državnega tožilstva št. Ctz 333/2006 z dne 3. 11. 2006
resitev: zavrženje
izrek: Ustavna pritožba zoper sklep Višjega sodišča v Ljubljani št. III Cp 8/2006, III Cp 10/2006 in III Cp 12/2006 z dne 1. 3. 2006 v zvezi s sklepi Okrajnega sodišča v Ljubljani št. I 2004/02693, I 98/06571 in I 99/05039 vsi z dne 2. 11. 2005 in dopis Vrhovnega državnega tožilstva št. Ctz 333/2006 z dne 3. 11. 2006 se zavrže.
stavek: Ustavno sodišče zavrže prepozno vloženo ustavno pritožbo. Izpodbijani akt ni posamičen akt, s katerim je bilo odločeno o pritožnikovi pravici ali obveznosti, zato ustavna pritožba zoper takšen akt ni dopustna.
odlocitev: sklep
geslo: 1.5.51.2.1 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrženje.
1.4.52.6 - Ustavno sodstvo - Postopek - Procesne predpostavke v postopku ustavne pritožbe - Rok za vložitev ustavne pritožbe.
1.4.52.1 - Ustavno sodstvo - Postopek - Procesne predpostavke v postopku ustavne pritožbe - Akt, ki ne more biti predmet ustavne pritožbe.
podlaga: Člen 55.1.1, Zakon o Ustavnem sodišču [ZUstS]
datum_vloge: 2006-12-28T23:00:00.000Z
datum_odlocitve: 2007-03-07T23:00:00.000Z

# Up-2545/06-8

# 8. 3. 2007

---

## SKLEP

Ustavno sodišče je v postopku za preizkus ustavne pritožbe A. A. - A. iz Ž. na seji senata 20. februarja 2007 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)

sklenilo:

Ustavna pritožba zoper sklep Višjega sodišča v Ljubljani št. III Cp 8/2006, III Cp 10/2006 in III Cp 12/2006 z dne 1. 3. 2006 v zvezi s sklepi Okrajnega sodišča v Ljubljani št. I 2004/02693, I 98/06571 in I 99/05039 vsi z dne 2. 11. 2005 in dopis Vrhovnega državnega tožilstva št. Ctz 333/2006 z dne 3. 11. 2006 se zavrže.

---

## OBRAZLOŽITEV

Pritožnica je 29. 12. 2006 vložila ustavno pritožbo zoper sodno odločbo in dopis, navedena v izreku.

Po prvem odstavku 52. člena Zakona o Ustavnem sodišču (v nadaljevanju ZUstS) se ustavna pritožba vloži v 60 dneh od vročitve posamičnega akta, zoper katerega je mogoča ustavna pritožba.

Iz podatkov, ki jih je Ustavnemu sodišču poslalo Okrajno sodišče v Ljubljani, izhaja, da je bila pritožničinemu pooblaščencu izpodbijana sodna odločba vročena 12. 6. 2006. Naslednji dan po vročitvi je začel teči šestdesetdnevni rok, ki se je iztekel 11. 8. 2006. Pravočasnost ustavne pritožbe pritožnica izkazuje z navedbo, da je Vrhovnemu državnemu tožilstvu predlagala vložitev zahteve za varstvo zakonitosti in da je bila z dopisom, vročenim "enkrat po 3. 11. 2006", obveščena, da zahteva za varstvo zakonitosti ni bila vložena. Kot je Ustavno sodišče že večkrat povedalo, pobuda Vrhovnemu državnemu tožilstvu za vložitev zahteve za varstvo zakonitosti ne vpliva na tek roka za vložitev ustavne pritožbe. Ustavna pritožba, vložena 29. 12. 2006, je torej prepozna, zato jo je Ustavno sodišče v tem delu zavrglo.

Dopis Vrhovnega državnega tožilstva pa ni posamičen akt po prvem odstavku 50. člena ZUstS, s katerim bi bilo odločeno o kakšni pritožničini pravici ali obveznosti. Ker je ustavna pritožba zoper dopis nedopustna, jo je Ustavno sodišče tudi v tem delu zavrglo.

Senat Ustavnega sodišča je sprejel ta sklep na podlagi prve alineje prvega odstavka 55. člena in prvega odstavka 55. člena v zvezi s prvim odstavkom 50. člena ZUstS ter prve alineje tretjega odstavka 46. člena Poslovnika Ustavnega sodišča (Uradni list RS, št. 93/03 in 98/03 – popr.) v sestavi: predsednica senata dr. Dragica Wedam Lukić ter člana mag. Marija Krisper Kramberger in Jože Tratnik. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.

Predsednica senata

dr. Dragica Wedam Lukić